**Pasgan-fiosrachaidh mu bhith a’ cur Cathraiche agus Bhall an dreuchd air Bòrd na Gàidhlig**



Tha an Leas-Phrìomh Mhinistear agus Rùnaire a’ Chaibineit airson na h-Eaconamaidh agus na Gàidhlig ag amas air Cathraiche agus triùir Bhall a chur an dreuchd air Bòrd na Gàidhlig.

Tha an Leas-Phrìomh Mhinistear a’ cur luach mòr air na buannachdan a dh’fhaodas a bhith ann ma thèid measgachadh farsaing de shuidheachaidhean sòisealta agus eòlas-beatha a riochdachadh air a’ Bhòrd. Cuiridh i fàilte gu sònraichte air iarrtasan bho dhaoine bho choimhearsnachdan dham buin a’ Ghàidhlig gu traidiseanta.

Thathar a’ leantainn an [Còd-obrach airson Dreuchdan Poblach a Lìonadh](https://www.ethicalstandards.org.uk/publication/statutory-guidance-application-2022-code-practice) mar phàirt dhen phròiseas airson na dreuchdan bàna seo air a’ bhòrd a lìonadh. Thèid am pròiseas a riaghladh le [Coimiseanair nan Inbhean Beusach](https://www.ethicalstandards.org.uk/public-appointments).

**Prìomh chinn-latha na cuairt-fastaidh seo**

|  |  |
| --- | --- |
| **Ceann-latha dùnaidh** | 5f, an 10mh latha dhen t-Sultain 2025 |
| **A’ chiad sgrùdadh air na h-iarrtasan** | An 17mh latha dhen t-Sultain |
| **Nuair a chluinneas tagraichean mu thoradh nan iarrtasan aca** | An t-seachdain a thòisicheas leis an 22mh latha dhen t-Sultain |
| **Agallamhan** | Thèid agallamhan a chumail air-loidhne tro MS Teams air:  Diardaoin, an 9mh latha dhen Dàmhair  Dimàirt, an 4mh latha dhen t-Samhain (sa mhadainn a-mhàin)  Diardaoin, an 6mh latha dhen t-Samhain  Dihaoine, an 7mh latha dhen t-Samhain  **Chan eil e coltach gun urrainn dhuinn ceann-latha agallaimh eile a thabhann.** |
| **Co-dhùnadh ministreil** | An t-Samhain |
| **Ceann-latha tòiseachaidh ris a bheilear an dùil** | A’ chiad latha dhen Fhaoilleach 2026 |

**Fàilte Bhlàth bhon Chathraiche againn, Màiri NicAonghais**

A Neach-iarrtais chòir,

Tapadh leibh airson ùidh a nochdadh ann a bhith a’ dol nur Cathraiche no nur Ball de Bhòrd-stiùiridh Bhòrd na Gàidhlig. ’S e àm fìor inntinneach a tha seo a bhith a’ dol an sàs, ’s Achd nan Cànan Albannach 2025 air aonta fhaighinn bho Phàrlamaid na h-Alba bho chionn ghoirid.

Tha Bòrd na Gàidhlig ag iarraidh Cathraiche agus triùir Bhall a chur an dreuchd air a’ Bhòrd.

Aig Bòrd na Gàidhlig, thèid coinneamhan a’ Bhùird agus na Comataidh a chraoladh beò dhan phoball; mar sin, tha sinn a’ sireadh dhaoine aig a bheil Gàidhlig, ’s iad misneachail ann a bhith ga bruidhinn agus a’ gabhail pàirt ann an còmhraidhean sa Ghàidhlig. Tha sinn cuideachd a’ sireadh dhaoine a dh’obraicheas ann an dòigh mheasail, cho-obrachail còmhla ri daoine eile airson amasan coitcheann a ruigsinn, a sgrùdas agus a chruthaicheas luach dhan bhuidhinn againn tro dhùbhlain phractaigeach a chuireas sinn romhpa, agus a bhios nan Tosgairean dealasach dhan Ghàidhlig agus do Bhòrd na Gàidhlig fhèin.

A thuilleadh air sin, tha sinn a’ sireadh dhaoine aig a bheil deagh thuigse air na dùbhlain agus cothroman a th’ ann an-diugh dhan Ghàidhlig ann an Alba. Tha seo a’ toirt a-steach deòin a bhith a’ co-obrachadh ri daoine eile, ’s sinn a’ cur an gnìomh nan cumhachdan ùra a gheibh Bòrd na Gàidhlig bho Achd nan Cànan Albannach 2025.

Tha sinn airson brosnachadh a thoirt do dhaoine bho fharsaingeachd de shuidheachaidhean sòisealta – agus aig a bheil diofar sheòrsaichean eòlas-beatha – a bhith a’ cur iarrtas a-steach. Gu sònraichte, cuiridh sinn fàilte air iarrtasan bho dhaoine a tha a’ fuireach ann an coimhearsnachdan dham buin a’ Ghàidhlig gu traidiseanta.

Ma tha sibh a’ creidsinn gu bheil an t-èolas, na sgilean agus am fèin-fhiosrachadh agaibh a tha a dhìth, agus nan còrdadh e ribh dreuchd dhùbhlanach a dhèanamh a bhios na buannachd dhuibh, chuireamaid fàilte air an iarrtas agaibh.

Nam bu toil leibh tuilleadh fhaighinn a-mach mu Bhòrd na Gàidhlig agus na prìomhachasan ro-innleachdail againn mus cuir sibh iarrtas a-steach, mholainn dhuibh sùil a thoirt air an [làrach-lìn](https://www.gaidhlig.scot/gd/) agus a’ Phlana Chorporra againn; tha seo ri fhaotainn ann am [Beurla](https://www.gaidhlig.scot/wp-content/uploads/2024/10/BNG_CorporatePlan_FINAL_ENGLISH.pdf) agus ann an [Gàidhlig](https://www.gaidhlig.scot/gd/plana-corporra-bhord-na-gaidhlig/).

Nam biodh e feumail dhuibh, faodaidh sibh fios a chur gu Claire Cullen ann an Roinn na Gàidhlig agus Albais aig Riaghaltas na h-Alba, tro bhith a’ cur post-d gu [claire.cullen@gov.scot](mailto:claire.cullen@gov.scot). ’S ann mar seo a gheibh sibh tuilleadh fiosrachaidh mun phròiseas-tagraidh. Nam bu toil leibh fiosrachadh sam bith eile fhaotainn air Bòrd na Gàidhlig fhèin, no air cò ris a tha e coltach a bhith nur Cathraiche no nur Ball air Bòrd-stiùiridh Bhòrd na Gàidhlig, nach cuir sibh fios gu ar n-Oifis Conaltraidh aig [oifis@gaidhlig.scot](mailto:oifis@gaidhlig.scot).

Tha mi an dòchas gum beachdaich sibh air iarrtas a chur a-steach airson a bhith nur Cathraiche no nur Ball air a’ Bhòrd. Feumaidh iarrtasan ar ruigsinn ro **5f air Diciadain, an 10mh latha dhen t-Sultain 2025**, agus tha mi a’ guidhe gach soirbheas dhuibh leis an iarrtas agaibh.

Leis gach deagh dhùrachd,

**Màiri NicAonghais**

**Cathraiche Bhòrd na Gàidhlig**

**Fiosrachadh mu na Dreuchdan**

|  |  |
| --- | --- |
| **Tuarastal** | Gheibh **Ball-bùird** tuarastal de£7,123.32 sa bhliadhna; tha seo stèidhichte air reat làitheil de £197.87 thar 3 làithean sa mhìos. ’S ann fo ùmhlachd ath-sgrùdaidh bhliadhnail a tha seo. Chan fhaighear peinnsean mar phàirt dhen dreuchd seo.  Gheibh **Cathraiche** tuarastal de £14,196.96 sa bhliadhna; tha seo stèidhichte air reat làitheil de £295.77 gach latha thar 4 làithean sa mhìos. Chan fhaighear peinnsean mar phàirt dhen dreuchd seo.  Gheibh sibh airgead air ais a chosgas sibh air siubhal agus teachd-an-tìr reusanta, cùram-cloinne agus luchd-cùraim, ma tha cuidhteas agaibh agus ma tha Bòrd na Gàidhlig dhen bheachd gu bheil feum ann air na cosgaisean seo airson ur cuid dhleastanasan a choileanadh gu ceart mar Bhall dhen Bhòrd. |
| **Ùine a tha a Dhìth** | Aig an àm seo, thathar an dùil gun cuir **Buill** a-steach 3 làithean sa mhìos sa chumantas (36 làithean sa bhliadhna) airson gnothaichean Bhòrd na Gàidhlig a choileanadh.  Thathar an dùil gun cuir an **Cathraiche** a-steach co-dhiù 4 làithean sa mhìos (48 làithean sa bhliadhna) dhen ùine aige.  ’S ann air-loidhne a thèid coinneamhan a chumail sa mhòr-chuid, ’s siubhal ann bho àm gu àm airson coinneamhan aghaidh ri aghaidh a fhrithealadh.  Bidh an ùine a chuirear a-steach bho sheachdain gu seachdain eadar-dhealaichte, agus dh’fhaodte gum bi measgachadh ann de choinneamhan-bùird tron latha, coinneamhan-comataidh, leughadh sgrìobhainnean, agus làthaireachd aig tachartasan do luchd-ùidhe agus tachartasan leasachaidh.  **Mar phàirt dhen ùine a dh’fheumar a chur a-steach, tha na leanas ann**:   * a bhith ag ullachadh agus a’ gabhail pàirt gach bliadhna ann an ceithir coinneamhan-bùird agus latha-conaltraidh a’ Bhùird; * a bhith a’ gabhail pàirt ann an obair Chomataidhean a thèid a stèidheachadh airson dèiligheadh ri eileamaidean sònraichte de ghnothaichean a’ bhùird, agus/no ann an obair bhuidhnean eile a tha co-cheangailte ris na gnothaichean againn. |
| **Faid na Dreuchd** | Thig an dreuchd an gnìomh bhon **chiad latha dhen Fhaoilleach 2026**.  ’S ann suas ri **ceithir bliadhna** a tha faid dreuchd a’ Chathraiche agus a’ Bhuill sa chumantas.  Nuair a bhios ùine na dreuchd seachad, faodar an neach-iarrtais a bha soirbheachail a chur an dreuchd a-rithist a rèir na leanas: fianais gun do choilean iad an dreuchd gu h-èifeachdach; coileanadh nan slatan-tomhais a thaobh comasan an neach-dreuchd aig an àm a thathar an dùil a chur an dreuchd a-rithist; agus aonta bho Mhinistearan. Dh’fhaodte gun tèid ur cur an dreuchd a-rithist aig deireadh ùine na dreuchd. Chan fhaodar a bhith ann an dreuchd nas fhaide na ochd bliadhna uile-gu-lèir. |
| **Àite nan Coinneamhan** | Tha am Bòrd ag amas air suas ri 4 coinneamhan a chumail sa bhliadhna.  ’S ann ann an Inbhir Nis a tha Prìomh Oifis Bhòrd na Gàidhlig, ’s oifisean eile suidhichte ann an Steòrnabhagh agus Glaschu.  Thèid gach coinneamh a’ Bhùird agus na Comataidh a chumail air-loidhne agus ann an Gàidhlig, agus tha iad rim faotainn dhan phoball.  Bho àm gu àm, dh’fhaodte gum bi aig buill a’ Bhùird, no aig a’ Chathraiche, ri bhith an làthair gu pearsanta ann an Inbhir Nis, Steòrnabhagh no Dùn Èideann, no taobh a-staigh choimhearsnachdan Gàidhlig thar Alba. Tha Bòrd na Gàidhlig dealasach a thaobh a bhith cinnteach gum faod buill a’ Bhùird fhathast a bhith sùbailte ann a bhith a’ frithealadh choinneamhan air-loidhne bho fharsaingeachd de dh’àitichean thar Alba.  Bu chòir do luchd-iarrtais cumail air chuimhne gur i a’ Ghàidhlig cànan-obrach Bhòrd na Gàidhlig; seo aon dhe na dòighean a dhearbhas Buill a’ Bhùird gu bheil iad nan Tosgairean dhan Ghàidhlig. Mar sin, ’s ann tro mheadhan na Gàidhlig a thèid a’ mhòr-chuid de dh’obair a’ Bhùird a dhèanamh. Thèid pàipearan a’ Bhùird a sgrìobhadh ann an Gàidhlig, ged as ann dà-chànanach a bhios cuid dhiubh. Thèid taic a thoirt do bhuill ùra a’ Bhùird le bhith a’ leasachadh an cuid briathrachais oifigeil agus theicnigich ma bhios sin a dhìth, feuch am bi misneachd aig gach ball làn-phàirt a ghabhail ann an coinneamhan.  ’S e an 12na latha dhen Mhàrt 2026 **a’ chiad choinneamh-bhùird a th’ anns a’ mhìosachan airson 2026**. Thèid cinn-latha nan coinneamhan-bùird eile ann an 2026 a dhearbhadh aig a’ choinneimh anns a’ Mhàrt 2026. |
| **Dì-cheadachaidhean** | Mar a thèid a mhìneachadh ann an [Achd na Gàidhlig (Alba) 2005, paragraf 3, pàipear-taice 1](https://www.gaidhlig.scot/wp-content/uploads/2022/10/Achd-na-Gaidhlig-Gaidhlig-002.pdf):  **3.** Chan fhaod neach a bhith ga chur an dreuchd no cumail a’ dol mar bhall den Bhòrd ma bhios an neach sin no (a rèir mar a dh’fhaodas a’ chùis a bhith) ma thèid an neach sin — (a) na bhall de Thaigh nan Cumantan, (b) na bhall de Phàrlamaid na h-Alba, no (c) na bhall de Phàrlamaid na h-Eòrpa.  Chan fhaod ball de Phàrlamaid na h-Alba a bhith ann an dreuchd phoblach aig na buidhnean poblach a th’ air an ainmeachadh ann am pàipear-taice [Òrdugh (Dì-cheadachadh) Pàrlamaid na h-Alba 2020](https://www.legislation.gov.uk/sdsi/2020/9780111046029/contents).  Ma tha daoine a bha roimhe nam ministearan no nan seirbheisich a’ Chrùin aig àrd-ìre (ìre àrd-stiùiriche no nas àirde) a’ cur a-steach airson na dreuchd seo, bu chòir dhaibh comhairle iarraidh ro làimh bhon Chomataidh Chomhairleachaidh air Dreuchdan Gnothachais (CCADC). |

**Mu Bhòrd na Gàidhlig**

’S e Buidheann Phoblach Neo-roinneil ghnìomhach (BPNG) a th’ ann am Bòrd na Gàidhlig, ’s Bòrd-stiùiridh aige a thèid a chur an dreuchd le, agus a tha cunntachail dha, Ministearan na h-Alba. ’S i Cathraiche a’ Bhùird Màiri NicAonghais. Fo chumhaichean Achd na Gàidhlig (Alba) 2005, bidh co-dhiù còignear bhall coitcheann, agus suas ri 11 dhiubh aig a’ char as motha, agus Cathraiche air a’ Bhòrd-stiùiridh. An-dràsta, tha 5 bhall coitcheann agus an Cathraiche air a’ Bhòrd.

’S i Ealasaid Dhòmhnallach Ceannard Bhòrd na Gàidhlig.  
  
Chaidh Bòrd na Gàidhlig a stèidheachadh fo Achd na Gàidhlig (Alba) 2005 mar a’ bhuidheann nàiseanta ris a bheil e an urra cànan, cultar agus foghlam na Gàidhlig a chur air adhart ann an Alba. Anns a’ bhliadhna ionmhais 2024-25 bha buidseat luach £6.35m fo stiùir a’ Bhùird.

Tha grunn **dhleastanasan reachdail** air Bòrd na Gàidhlig, a rèir a’ mhìneachaidh ann an [Achd na Gàidhlig (Alba) 2005](https://www.gaidhlig.scot/wp-content/uploads/2022/10/Achd-na-Gaidhlig-Gaidhlig-002.pdf) agus [Achd an Fhoghlaim (Alba) 2016](https://www.legislation.gov.uk/asp/2016/8/contents).  
  
’S ann le Bòrd na Gàidhlig a chaidh an tionndadh a th’ ann an-dràsta de [Phlana Nàiseanta na Gàidhlig](https://www.gaidhlig.scot/wp-content/uploads/2023/12/FINAL_BnG_National_Gaelic_Language_Plan_GAELIC.pdf) ullachadh, ’s am Bòrd a’ stiùireadh na dòigh anns an tèid a chur an gnìomh. Tha Bòrd na Gàidhlig cuideachd ag obair còmhla ri buidhnean poblach a tha ag ullachadh Phlanaichean Gàidhlig dhaibh fhèin. Nuair a thig e gu coileanadh dleastanasan nan ùghdarrasan poblach aig a bheil plana, feumaidh am plana na ceumannan a mhìneachadh a chuireas an t-ùghdarras an sàs a thaobh cleachdadh na Gàidhlig.

Chuir Pàrlamaid na h-Alba aonta aona-ghuthach ri Bile nan Cànan Albannach san Ògmhios 2025, às dèidh conaltradh mionaideach ri luchd-ùidhe agus ris a’ Phàrlamaid fhèin. Fhuair am Bile Aonta Rìoghail air an 31mh latha dhen Iuchar 2025 nuair a chaidh e na Achd de Phàrlamaid na h-Alba.

Bidh [Achd nan Cànan Albannach 2025](https://www.legislation.gov.uk/asp/2025/10/contents/enacted) na ionnsramaid cudromach airson feumalachdan luchd-labhairt na Gàidhlig a choileanadh aig an taigh, san sgoil, sa choimhearsnachd agus san àite-obrach, ’s e a’ toirt inbhe oifigeil an dà chuid dhan Gàidhlig agus do dh’Albais airson a’ chiad uair a-riamh. Bidh pàirt chudromach aig Bòrd na Gàidhlig ri chluich ann a bhith a’ cur an Achd an gnìomh, a thuilleadh air a bhith a’ cumail sùil air a’ bhuaidh a bhios aige.

Leis an Achd, thèid Ro-innleachd Nàiseanta na Gàidhlig a stèidheachadh, ’s i a’ gabhail a-steach thargaidean co-cheangailte ri bhith a’ brosnachadh, a’ furastachadh agus a’ cumail taic ri cleachdadh na Gàidhlig. Tha cumhachdan na lùib leis an gabh slatan-tomhais nàiseanta a stèidheachadh airson Foghlam tro Mheadhan na Gàidhlig, agus leis an gabh Sgìrean Cànain Sònraichte a chruthachadh. Cuideachd, ’s ann tron Achd a dh’fhaodas pàrantan iarraidh gun tèid sgoil Ghàidhlig a stèidheachadh anns na sgìrean aca, agus bidh còir aig pàrantan air feadh na h-Alba foghlam tràth-bhliadhnaichean tro mheadhan na Gàidhlig iarraidh dhan cuid chloinne. Mu dheireadh, ’s ann tron Achd a nithear cinnteach nach fhaigh sgoilearan a-mhàin na teisteanasan a bhios rim faotainn dhaibh ann an Gàidhlig, ach gum faigh iad taic agus goireasan iomchaidh bho thidsearan mar phàirt dhe na teisteanasan seo.

’S iad prìomh adhbhar agus amasan ro-innleachdail Bhòrd na Gàidhlig:

* meudachadh a thoirt air àireamh nan daoine a chleachdas agus a thuigeas a’ Ghàidhlig;
* daoine a bhrosnachadh gu bhith a’ cleachdadh agus a’ tuigsinn na Gàidhlig; agus
* a bhith a’ cuideachadh gus cothrom a thoirt do dhaoine, taobh a-staigh agus a-muigh na h-Alba, air a’ Ghàidhlig agus cultar na Gàidhlig.

**Dreuchd Cathraiche a’ Bhùird**

Thathar an dùil ri na leanas:

* gum bi an Cathraiche, mar phrìomh neach-tagraidh Bhòrd na Gàidhlig, a’ riochdachadh – aig ìre nàiseanta, na Rìoghachd Aonaichte agus eadar-nàiseanta – na buidhne fhèin agus na pàirt reachdail a th’ aice ri chluich ann an coileanadh nan amasan-poileasaidh a th’ aig Ministearan na h-Alba dhan Ghàidhlig;
* gur ann air a’ Chathraiche a bhios am prìomh dhleastanas airson lìbhrigeadh nan toraidhean a dh’fheumas Ministearan na h-Alba bho Bhòrd na Gàidhlig, agus gun cùm an Cathraiche suas dàimhean-obrach làidir ri Ministearan, leis gur e dleastanas Bhòrd na Gàidhlig a bhith na phrìomh bhuidheann-chomhairle dhan Riaghaltas air a’ Ghàidhlig;
* gun stiùir an Cathraiche am Bòrd, ’s riaghladh corporra daingeann agus slighe chorporra shoilleir ann do Bhòrd na Gàidhlig fhèin agus dhan luchd-obrach aige;
* gun toir an Cathraiche seachad stiùireadh agus taic àrd-ìre dhan Cheannard agus do Sgioba-stiùiridh Bhòrd na Gàidhlig a thaobh coileanadh nan toraidhean a dh’fheumar bho Bhòrd na Gàidhlig, ’s cultar-obrach ann a bhios stèidhichte air feabhas, leasachaidhean leantainneach, agus luach an airgid phoblaich;
* gun toir an Cathraiche seachad stiùireadh agus taic àrd-ìre dhan Cheannard a thaobh an leasachaidh phroifeiseanta leantainnich aige/aice;
* gum bi an Cathraiche a’ togail agus a’ cumail suas dhàimhean-obrach làidir ri buidhnean Gàidhlig, ris a’ choimhearsnachd Ghàidhlig san fharsaingeachd agus ri farsaingeachd mhòr de bhuidhnean eile, airson co-obrachadh èifeachdach a ruigsinn leis an gabh [amasan a’ Phlana Nàiseanta](https://www.gaidhlig.scot/wp-content/uploads/2023/12/FINAL_BnG_National_Gaelic_Language_Plan_GAELIC.pdf) a choileanadh;
* gum bi an Cathraiche na T(h)osgaire dhan chànan anns na meadhanan, agus ann an conaltradh ri luchd-ùidhe bhon taobh a-muigh.

**Dreuchd Ball a’ Bhùird**

Thathar an dùil gun cuidich Buill a’ Bhùird leis an obair a leanas:

* a’ brosnachadh dhaoine gu bhith a’ cleachdadh na Gàidhlig agus a’ tarraing aire dhaoine chun a’ chànain;
* ag obair còmhla ri prìomh bhuidhnean Gàidhlig agus buidhnean san roinn phoblaich airson cleachdadh na Gàidhlig a chur air adhart, agus a’ comharrachadh chothroman ùra airson obair a dhèanamh ann an com-pàirteachadh le buidhnean sna roinnean poblach, prìobhaideach agus saor-thoileach mar a bhios sin iomchaidh;
* a’ cuideachadh le bhith a’ dealbhadh agus a’ leasachadh amasan ro-innleachdail a’ Bhùird, a’ stèidheachadh cheann-uidhe dùbhlanach agus a’ cumail sùil air adhartas leis na cinn-uidhe sin;
* a’ toirt aire cheart dhan stiùireadh a gheibhear bho Mhinistearan na h-Alba agus Riaghaltas na h-Alba;
* a’ cur ri obair aonan no dhà de chomataidhean a’ Bhùird (Comataidh Poileasaidh is Ghoireasan, agus Comataidh Sgrùdaidh is Stiùireadh Chunnartan);
* a’ cumail sùil air agus a’ cur ri [Plana Nàiseanta na Gàidhlig 2023-28](https://www.gaidhlig.scot/wp-content/uploads/2023/12/FINAL_BnG_National_Gaelic_Language_Plan_GAELIC.pdf).

Thathar an dùil gun cùm Buill a’ Bhùird ri Prionnsabalan na Beatha Poblaich ann an Alba agus gun cùm iad ri cumhaichean còd-giùlain Bhòrd na Gàidhlig a gheibhear [an seo](https://www.gaidhlig.scot/wp-content/uploads/2017/01/C%C3%B2d-Gi%C3%B9lain-airson-Buill-Bh%C3%B2rd-na-G%C3%A0idhlig-G.pdf).

Chaidh [‘Air a’ Bhòrd’](https://www.gov.scot/Resource/0051/00514817.pdf) fhoillseachadh le Riaghaltas na h-Alba ann an 2014 agus chaidh ath-dheasachadh a dhèanamh air ann an 2017. ’S e amas an stiùiridh seo tòrr dhen fhiosrachadh bhunaiteach a thoirt do Chathraichean agus do Bhuill-bhùird ùra a bhios a dhìth orra airson an cuid dhleastanasan a thuigsinn mar Bhuill-bhùird aig buidhinn phoblaich. San sgrìobhainn seo, lorgaidh sibh prionnsabalan riaghlaidh chorporra, mìneachadh air na dreuchdan, dleastanasan agus dàimhean, agus mìneachadh air na dh’fheumas sibh cumail ris a thaobh stiùireadh ionmhasail èifeachdach agus nam modhan-giùlain ris a bheilear an dùil bhuaibh.

Ma tha sibh ag iarraidh tuilleadh fiosrachaidh mun dreuchd no còmhradh mì-fhoirmeil a chumail ma deidhinn, nach cuir sibh fios gu Claire Cullen aig [claire.cullen@gov.scot](mailto:claire.cullen@gov.scot). Ma tha sibh ag iarraidh fiosrachadh sam bith eile air Bòrd na Gàidhlig no air cò ris a tha e coltach a bhith nur Ball-bùird aig Bòrd na Gàidhlig, nach cuir sibh fios chun an Sgioba Conaltraidh aig [oifis@gaidhlig.scot](mailto:oifis@gaidhlig.scot).

**Am Pannal Taghaidh**

|  |  |
| --- | --- |
| **Cathraiche a’ Phannail** | Claire Cullen, Ceannard na Roinne, Roinn na Gàidhlig agus Albais, Riaghaltas na h-Alba |
| **Ball a’ Phannail** | Mairi NicAonghais, Cathraiche, Bòrd na Gàidhlig |
| **Ball Neo-eisimeileach a’ Phannail** | Dòmhnall Caimbeul, Àrd-Oifigear, MG ALBA |
| **Riochdaire bho Choimiseanair nan Inbhean Beusach** | Paul Matheson, Neach-Comhairleachaidh airson Dhreuchdan Poblach |

Ma tha an tagraiche eòlach air ball sam bith dhen phannal-taghaidh, thoiribh an aire gun iarr sinn air an tagraiche am fiosrachadh seo fhoillseachadh. Mar an ceudna, bidh am pannal ag innse dhuinn ma tha iadsan eòlach air tagraiche sam bith. Ma nochdas strì eadar com-pàirtean, no ma tha e coltach gu bheil strì eadar com-pàirtean ann, thèid dèiligeadh rithe a rèir [Còd-obrach Coimiseanair nan Inbhean Beusach airson Dreuchdan Poblach a Lìonadh](https://www.ethicalstandards.org.uk/publication/code-practice-ministerial-appointments-public-bodies-scotland-march-2022-version).

**Comasan a’ Chathraiche agus a’ Bhuill**

Tha am Bòrd air slatan-tomhais sònraichte a chomharrachadh, feuch an cuir na buill ùra ri sgilean nam ball a th’ air a’ Bhòrd an-dràsta. Nach leugh sibh na leanas gu cùramach.

A thaobh comasan a’ Chathraiche agus a’ Bhuill, bheir sinn seachad mìneachadh gu h-ìosal air na tha sinn a’ sireadh agus ciamar, agus cuin, a thèid na comasan seo a dhearbhadh. Tha crìoch de 300 facal anns an iarrtas agaibh a thaobh gach comas, agus tha crìoch de 400 facal anns a’ chunntas-bheatha shònraichte a sgrìobhas sibh.

**Thoiribh an aire**: Thèid molaidhean-fastaidh a dhèanamh a rèir dè seòrsa measgachadh de dh’eòlas, sgilean agus fèin-fhiosrachadh a th’ aig na daoine a thèid a mheas mar an fheadhainn as comasaiche dreuchdan agus feumalachdan Bhòrd na Gàidhlig a choileanadh.

Nuair a bheir sibh seachad an fhianais a thathar ag iarraidh bhuaibh, faodaidh sibh iomradh a thoirt air eisimpleirean bho ur cuid eòlais-bheatha, m.e. bhon bheatha-obrach no beatha phearsanta agaibh, no bho obair a tha sibh air a dhèanamh ann an com-pàirteachadh le buidhnean prìobhaideach, poblach, saor-thoileach, carthannais no coimhearsnachd.

Tha sinn a’ sireadh dhaoine a chuireas an cuid fèin-eòlais gu deagh fheum air a’ Bhòrd. Tha mìneachadh sa chlàr gu h-ìosal air na sgilean, an eòlas, an fhèin-fhiosrachadh agus na feartan a tha sinn a’ sireadh, agus air mar a nì sinn measadh orra.

**Slatan-tomhais a’ Chathraiche**

1. Feumaidh an Cathraiche fianais a thoirt seachad air **a h-uile gin** dhe na **6 Slatan-tomhais Riatanach**, an dà chuid anns an iarrtas agus an uair sin aig ìre an agallaimh / a’ mheasaidh. Eu-coltach ri slatan-tomhais nam Ball, cha tèid Slatan-tomhais Prìomhachais a chur fo dheuchainn airson dreuchd a’ Chathraiche a lìonadh. Nuair a lìonas sibh am foirm-iarrtais, nach dèan sibh cinnteach gum fàg sibh bogsaichean nan Slatan-tomhais Prìomhachais bàn.

|  |  |  |
| --- | --- | --- |
| **Cathraiche – Slatan-tomhais Riatanach** | **Na tha sinn a’ sireadh** | **Ciamar a thèid seo a mheasadh?** |
| 1. An comas Beurla agus Gàidhlig a leughadh, a sgrìobhadh, a bhruidhinn agus a thuigsinn gu fileanta agus gu misneachail. | * Comasach air Gàidhlig a bhruidhinn, a leughadh agus a thuigsinn gu fileanta, agus air cùisean a dheasbad agus a cheasnachadh gu misneachail ann an Gàidhlig ann an suidheachadh poblach, m.e. anns na meadhanan, ann an agallamhan, aig tachartasan; * fìor dheagh sgilean-conaltraidh, ann am bruidhinn agus ann an sgrìobhadh; * comasach air buaidh a thoirt air daoine, agus air conaltradh goirid, misneachail a dhèanamh ri farsaingeachd mhòr de luchd-amais, an dà chuid air-loidhne agus aghaidh ri aghaidh. | ’S ann tro mheasadh coitcheann a thèid seo a mheasadh  (chan ann tro cheist shònraichte anns an iarrtas no aig an agallamh) |
| 1. Eòlas no tuigse air obair-sgrùdaidh, obair-gèillidh, no cur an gnìomh chumhachdan riaghlaidh. | * tuigse air mar a thèid coileanadh na buidhne a sgrùdadh gu h-èifeachdach a rèir prìomh thoraidhean no chomharran-adhartais; * eòlas air sgrùdadh no cur an gnìomh chumhachdan riaghlaidh. | Iarrtas (suas ri 300 facal)  Agallamh / measadh |
| 1. An comas taic a chumail ri atharrachaidhean aig ìre stiùiridh, agus na h-atharrachaidhean seo a chur an gnìomh. | * eòlas air ceannardas aig ìre ro-innleachdail; * eòlas no tuigse air mar a thèid sgioba a stiùireadh agus a chuideachadh tro phròiseas-atharrachaidh; * comasach air daoine eile a bhrosnachadh agus a chuideachadh le bhith a’ toirt seachad an cuid bheachdan agus a’ cur ris a’ bhuidhinn ann an dòigh dheimhinneach; * comasach air taic a chumail ri sgioba a tha ag obair còmhla a rèir adhbhar cumanta; * comasach air luchd-stiùiridh a chumail cunntachail – tro dhùbhlain agus taic phractaigeach – a thaobh coileanadh agus lìbhrigeadh amasan; * misneachail mu bhith a’ cur cheistean cuideachail agus a’ dèanamh sgrùdadh iomchaidh air fiosrachadh no molaidhean a-chùm math na buidhne. | Iarrtas (suas ri 300 facal)  Agallamh / measadh |
| 1. An comas an co-theacsa ro-innleachdail nas fharsainge a thuigsinn. | * comasach air a bhith a’ cur ri lìbhrigeadh soirbheachail ro-innleachd no plana-gnìomhachais; * comasach air prìomhachasan, dùbhlain agus cunnartan ainmeachadh taobh a-staigh diofar chrìochan-ùine, agus air measadh a dhèanamh bho shealladh ro-innleachdail air a’ bhuaidh a bhios aca; * comasach air co-dhùnaidhean aig ìre stiùiridh a cheasnachadh agus a sgrùdadh ann an dòigh chuideachail. | Iarrtas (suas ri 300 facal)  Agallamh / measadh |
| 1. Eòlas air co-dhùnaidhean a dhèanamh air bunait fianais, agus tuigse air prìomh riatanasan an lùib riaghladh. | * comasach air fiosrachadh toinnte a sgrùdadh agus a mheasadh airson co-dhùnaidhean ro-innleachdail a stiùireadh; * eòlas no tuigse bhuntainneach air obair-riaghlaidh aig ìre stiùiridh; * comasach air deagh phrionnsabalan riaghlaidh agus modhan-obrach èifeachdach a chur an gnìomh. | Iarrtas (suas ri 300 facal)  Agallamh / measadh |
| 1. An comas conaltradh èifeachdach a chumail ri farsaingeachd mhòr de luchd-ùidhe airson amasan cumanta agus com-pàirteachasan ro-innleachdail a chruthachadh. | * comasach air conaltradh a dhèanamh ri, agus buaidh a thoirt air, farsaingeachd mhòr de luchd-ùidhe, nam measg ùghdarrasan ionadail, Riaghaltas na h-Alba, an treas roinn, buidhnean a tha stèidhichte sa choimhearsnachd, agus na meadhanan; * comasach air buaidh a thoirt air co-obraichean agus luchd-ùidhe àrd-ìre, air na h-amasan/na buannachdan a tha an lùib ro-innleachd a bhrosnachadh do dh’fharsaingeachd mhòr de luchd-ùidhe, agus air aonta fhaighinn bhuapa a thaobh nan amasan/nam buannachdan sin. | Iarrtas (suas ri 300 facal)  Agallamh |

**Slatan-tomhais a’ Bhuill**

Aig deireadh a’ phròiseis, feumaidh luchd-iarrtais soirbheachail co-dhiù **aon** dhe na slatan-tomhais prìomhachais agus **a h-uile gin** de na slatan-tomhais riatanach a choileanadh. Bidh sinn a’ beachdachadh air a’ phròiseas air fad (iarrtas agus cunntas-beatha sònraichte, freagairtean beòil, deasachadh phàipearan dhan Bhòrd, agus freagairtean anns an agallamh) airson fianais a thrusadh.  
  
Thèid an t-slat-tomhais prìomhachais a mheas nas cudromaiche na na slatan-tomhais riatanach, agus ’s e na tagraichean a choileanas an t-slat-tomhais prìomhachais leis an fhianais as treasa a thèid a mheas as comasaiche a thaobh coileanadh na dreuchd.

A thaobh na slat-tomhais prìomhachais, ma bheir tagraichean seachad fianais a tha dhen aon luach, bheir am panail an uair sin aire do neart na fianais a thèid a thaisbeanadh airson na slatan-tomhais riatanach a choileanadh. ’S ann mar seo a thèid tagraiche/tagraichean a mheas as comasaiche air an dreuchd a choileanadh.

1. Tha feum aig Bòrd na Gàidhlig air buill a bheir sàr-eòlas sònraichte dhan Bhòrd, airson ’s gun gabh obair a’ Bhùird a dhèanamh gu h-èifeachdach. Feumaidh sibh a bhith comasach air co-dhiù **aon dhe na Slatan-tomhais Prìomhachais** a dhearbhadh a chithear anns a’ chlàr gu h-ìosal. Cha leig sibh leas a bhith a’ coileanadh còrr is tè/a h-uile gin dhiubh. Air an fhoirm-iarrtais, thèid iarraidh oirbh fianais a thoirt seachad a thaobh na slat-tomhais anns a bheil sibh gur meas fhèin as comasaiche; chan fhaod sibh còrr is 300 facal a chleachdadh san t-seagh seo. Ma tha eòlas agaibh a thaobh nan Slatan-tomhais Prìomhachais eile, faodaidh sibh seo a chomharrachadh anns an iarrtas agaibh dìreach tro bhith ag innse dhuinn **gu bheil** (no **nach eil**) an t-eòlas sin agaibh, agus bheirear sùil air seo tro bhith a’ cur barrachd cheistean ma gheibh sibh cuireadh gu agallamh.
2. Cuideachd, feumaidh beagan fèin-fhiosrachaidh, eòlais agus sgilean coitcheann a bhith aig buill a’ Bhùird. Tha na comasan seo air an liostadh fo na ‘**Slatan-tomhais Riatanach**’, agus ’s ann tromhpa a dh’fhaodas sibh cur ri obair a’ Bhùird gu mòr. Tha sinn ag iarraidh oirbh a **h-uile gin dhe na Slatan-tomhais Riatanach** a dhearbhadh.

|  |  |  |
| --- | --- | --- |
| **Ball – Slatan-tomhais Prìomhachais** | **Na tha sinn a’ sireadh** | **Ciamar a thèid seo a mheasadh?** |
| 1. Tuigse no eòlas air stiùireadh chunnartan, riaghladh ionmhais agus cunntasachd. | * eòlas air a bhith ag obair le agus a’ tuigsinn fiosrachadh a thaobh chunnartan ionmhasail, agus siostaman agus rèiteachaidhean co-cheangailte ri sin; * comasach air fiosrachadh ionmhasail a chur an cèill gu h-èifeachdach do dhaoine eile, nam measg do chomataidhean, m.e. comataidh modh-sgrùdaidh agus cunnairt; * chan eil teisteanas a dhìth oirbh. | Iarrtas (suas ri 300 facal)  Agallamh |
| 1. Eòlas air na prìomh dhùbhlain agus chothroman an lùib beatha ann an coimhearsnachdan dham buin a’ Ghàidhlig gu traidiseanta. | * eòlas an-dràsta fhèin, no a fhuair sibh bho chionn ghoirid, air a bhith a’ fuireach ann an coimhearsnachd dham buin a’ Ghàidhlig gu traidiseanta; * tuigse air na tha math, agus air na cothroman a th’ ann, a thaobh beatha ann an coimhearsnachdan dham buin a’ Ghàidhlig gu traidiseanta; * tuigse air na dùbhlain a tha co-cheangailte ri beatha ann an coimhearsnachdan dham buin a’ Ghàidhlig gu traidiseanta. | Iarrtas (suas ri 300 facal)  Agallamh / measadh |
| 1. An comas coimhearsnachdan dùthchail no eileanach a neartachadh tro dhòighean-obrach a tha stèidhichte air conaltradh agus com-pàirteachadh coimhearsnachd. | * tuigse no eòlas air a bhith ag obair ann an coimhearsnachdan dùthchail no eileanach, ’s sibh a’ cleachdadh dhòighean-obrach a tha stèidhichte air conaltradh agus com-pàirteachadh coimhearsnachd; * eòlas air obair no saor-thoileachas aig buidheann a tha suidhichte sa choimhearsnachd, agus sibh comasach an t-eòlas sin a chur gu feum. | Iarrtas (suas ri 300 facal)  Agallamh |
| 1. Fìor dheagh thuigse agus/no eòlas air foghlam tro mheadhan na Gàidhlig a lìbhrigeadh (bho fhoghlam sgoil-àraich gu ionnsachadh mar inbheach/foghlam adhartach). | * tuigse agus eòlas air ionnsachadh agus cothroman tro mheadhan na Gàidhlig a lìbhrigeadh aig ìre shònraichte, no aig còrr is aon ìre (foghlam sgoil-àraich, bun-sgoil, àrd-sgoil, ionnsachadh mar inbheach, foghlam adhartach); * eòlas air obair a dhèanamh còmhla ri ùghdarrasan ionadail no luchd-ùidhe eile airson toraidhean foghlaim tro mheadhan na Gàidhlig a lìbhrigeadh; * eòlas agus tuigse air cothroman airson Gàidhlig ionnsachadh gu h-èifeachdach, agus air mar a thèid na cothroman seo a brosnachadh. | Iarrtas (suas ri 300 facal)  Agallamh |
| 1. Eòlas air obair a dhèanamh ann an àrainneachd conaltraidh chorporra no nam meadhanan corporra, ’s deagh sgilean-conaltraidh agaibh ann am bruidhinn agus ann an sgrìobhadh. | * tuigse no eòlas air a bhith ag obair ann an àrainneachd conaltraidh no nam meadhanan; * eòlas air mar a thèid buidheann a bhrosnachadh gu deimhinneach ann am farsaingeachd de mheadhanan (m.e. pàipearan-naidheachd, rèidio, TBh). | Iarrtas (suas ri 300 facal)  Agallamh |
| **Ball – Slatan-tomhais Riatanach** | **Eisimpleirean leis an gabh seo a coileanadh** | **Measadh** |
| 1. An comas Gàidhlig a leughadh, a sgrìobhadh, a bhruidhinn agus a thuigsinn gu fileanta. | * comasach air Gàidhlig a bhruidhinn, a leughadh agus a thuigsinn gu fileanta, agus air cùisean a dheasbad agus a cheasnachadh gu misneachail ann an Gàidhlig ann an suidheachadh poblach; * deònach a bhith a’ dol an sàs ann an leasachadh ur cuid chomasan a thaobh cainnt teicnigeach, airson ’s gun urrainn dhuibh làn-phàirt a ghabhail ann an deasbadan agus obair a’ Bhùird. | ’S ann tro mheasadh coitcheann a thèid seo a mheasadh  (chan ann tro cheist shònraichte anns an iarrtas no aig an agallamh) |
| 1. Deagh sgilean-conaltraidh eadar-phearsanta/pearsanta, agus an comas air beachdan dhaoine eile a cheasnachadh ann an dòigh mheasail, chuideachail. | * comasach air beachdan cruinn, èifeachdach, sùbailte a chur an cèill, ’s sibh ag obair còmhla ri diofar bhuidhnean agus luchd-ùidhe ann an dòigh chuideachail; * a’ sireadh a dh’aona-ghnothach beachdan cho-obraichean agus a’ toirt spèis dhaibh, ’s misneachd agaibh ceistean a chur no draghan a thogail far a bheil sin iomchaidh; * comasach air na dòighean-obrach agaibh atharrachadh agus a bhith ag obair gu sùbailte, ’s sibh a’ dèanamh measgachadh de chonaltradh air-loidhne agus aghaidh ri aghaidh; * comasach air buidheann a riochdachadh agus a bhrosnachadh do dh’fharsaingeachd mhòr de luchd-ùidhe – m.e. do luchd-poileataigs agus na meadhanan – agus air a bhith nur Tosgaire. | Iarrtas (suas ri 300 facal)  Agallamh / measadh |
| 1. An comas a bhith ag obair mar phàirt de sgioba, ’s sibh a’ togail dhàimhean làidir agus ag obair gus amasan cumanta a ruigsinn. | * comasach air sealltainn gun obraich sibh gu h-èifeachdach ann an sgioba; * comasach air beachdan a chur air adhart ann an dòigh neo-phàirteach, ’s sibh sùbailte a thaobh beachdan dhaoine eile; * comasach air a bhith a’ cur ri còmhraidhean ann an dòigh chuideachail, agus air a bhith ag obair airson co-aonta agus co-dhùnaidhean a ruigsinn; * Comasach air a bhith a’ gabhail ri co-dhùnadh co-aontachail, fiù ’s ma thèid e an aghaidh beachd pearsanta a th’ agaibh. | Iarrtas (suas ri 300 facal)  Agallamh |
| 1. Eòlas air obair a phlanadh agus a lìbhrigeadh air bun-stèidh fianais. | * eòlas air a bhith a’ planadh, a’ rannsachadh no a’ measadh na buaidh a th’ aig planaichean, pròiseactan no iomairtean; * eòlas air fiosrachadh toinnte (m.e. sgrìobhainn ro-innleachd no poileasaidh) a leughadh, a mheasadh agus a thuigsinn, airson ’s gun gabh planaidhean, co-dhùnaidhean no leasachaidhean a stiùireadh; * eòlas air rannsachadh de sheòrsa sam bith; chan fheum seo a bhith na rannsachadh acadaimigeach foirmeil. | Iarrtas (suas ri 300 facal)  Agallamh / measadh |

**Cathraiche agus Buill – Eachdraidh-obrach**

Ge bith a bheil sibh ag amas air dreuchd a’ Chathraiche no dreuchd a’ Bhuill, nach sgrìobh sibh cunntas-beatha sònraichte, goirid mar phàirt dhen iarrtas agaibh. Tha sinn a’ sireadh fiosrachadh mu na dreuchdan agus mun bheatha a bh’ agaibh gu ruige seo, cho fhad ’s a bhuineas e dhan dreuchd air a bheil sibh ag amas agus dha na slatan-tomhais aice.

|  |
| --- |
| **Cunntas-beatha sònraichte** |
| Thèid iarraidh oirbh fianais a thoirt seachad a thaobh nan Slatan-tomhais a thèid a mheasadh aig ìre an iarrtais. Cuideachd, thèid iarraidh oirbh cunntas-beatha a thoirt seachad a sgrìobhas sibh gu sònraichte. Bu chòir fiosrachadh a bhith na lùib mu ur cuid eòlais phroifeiseanta, phearsanta agus shaor-thoilich, cho fhad ’s a bhuineas e dhan dreuchd seo. Cha bu chòir dhuibh còrr is 400 facal a chleachdadh. Dh’fhaodte gum bi sibh airson na leanas a chur a-steach:   * Cinn-latha * Fiosrachadh mun bhuidhinn * Fiosrachadh mun dreuchd agus mu ur cuid eòlais |

**Mar a chuireas sibh iarrtas a-steach air-loidhne**

Nach lorg sibh air an làrach-lìn seo an dreuchd air a bheil sibh ag amas, ’s sibh a’ leantainn an uair sin nan ceumannan aig bonn an t-sanais. Faodaidh sibh an t-iarrtas agaibh a chur a-steach ann am Beurla no ann an Gàidhlig.

Tha sinn a’ moladh gu làidir gun sgrìobh sibh dreachd dhe na freagairtean agaibh ann an sgrìobhainn *Word*, ’s sibh a’ sgrùdadh àireamh / litreachadh nam faclan agus a’ ghràmair mus cuir sibh na freagairtean agaibh anns na h-earrannan ceart dhen fhoirm-iarrtais air-loidhne.

Thoiribh an aire nach fhaod sibh na freagairtean no na sgrìobhainnean-taice agaibh atharrachadh aon uair ’s gun cuir sibh an t-iarrtas a-steach air-loidhne. Cha ghabh am pannal-taghaidh ri iarrtasan fadalach.  
  
’S e an 10mh latha dhen t-Sultain 2025, aig 5f, an ceann-ama airson iarrtas a chur a-steach.

Ma chleachdas sibh teicneòlas taice, nach cuir sibh fios gu Sgioba nan Dreuchdan Poblach tro phost-d aig [public.appointments@gov.scot](mailto:public.appointments@gov.scot), airson foirm-iarrtais fhaotainn do dhaoine le feumalachdan ruigsinneachd.

**Am Pròiseas Measaidh**

Thèid am pròiseas-measaidh a mhìneachadh gu h-ìosal:

1. Nì am pannal-taghaidh measadh air a h-uile iarrtas a rèir slatan-tomhais na dreuchd (nach faic sibh ‘Comasan a’ Chathraiche agus a’ Bhuill’ anns a’ phasgan seo). ’S e an fheadhainn aig a bheil fianais a choileanas slatan-tomhais na h-ìre seo san dòigh as dlùithe a chuireas sinn air a’ gheàrr-liosta airson nan agallamhan.
2. Ron agallamh agaibh, gheibh sibh **measadh** a bhios stèidhichte air **freagairt labhairteach**. Gheibh sibh ceist air cuspair sònraichte agus bidh agaibh ri **freagairt a thoirt seachad ann an Gàidhlig** mar phàirt dhen agallamh, ’s sibh a’ bruidhinn fad suas ri 5 mionaidean. Dh’fhaodte gun cuir am Pannal iar-cheistean oirbh ann an Gàidhlig no ann am Beurla mar phàirt dhen mheasadh seo.
3. A thuilleadh air sin, bidh **eacarsaich le Pàipear a’ Bhùird** na pàirt dhen agallamh. Gheibh luchd-iarrtais pàipear ann an Gàidhlig air latha an agallaimh, agus bidh leth-uair a thìde aca airson a leughadh agus a sgrùdadh. Às dèidh na h-ùine ullachaidh seo, cuiridh am Pannal ceistean mun phàipear; ’s ann **tro mheadhan na Beurla** a thèid a’ phàirt seo dhen agallamh a dhèanamh.
4. Cuiridh am pannal-taghaidh **ceistean** tron agallamh a bhios co-cheangailte gu dìreach ri slatan-tomhais na dreuchd.
5. Cuideachd, cuiridh am pannal-taghaidh ceistean a bhuineas ris an ‘sgrùdadh airson neach freagarrach is iomchaidh a lorg’ (tuilleadh fiosrachaidh gu h-ìosal); gabhaidh seo a-steach ceistean mu [Phrionnsabalan na Beatha Poblaich](https://www.ethicalstandards.org.uk/code-practice-ministerial-appointments-public-bodies-scotland-march-2022-version#annex-1-the-principles-of-public-life-in-scotland).
6. Nì am pannal-taghaidh ath-sgrùdadh air an fhianais a gheibh e, agus bidh e a’ ruighinn aonta air na tagraichean a th’ air na slatan-tomhais taghaidh a choileanadh san dòigh as dlùithe agus a bu chòir a mholadh dhan Mhinistear air a bheil an dleastanas na dreuchdan a lìonadh.
7. A rèir na fianais a bheir am pannal-taghaidh seachad, ruigidh am Ministear co-dhùnadh air cò thèid a chur an dreuchd. Dh’fhaodte gum bi am Ministear airson coinneachadh ri tagraichean mus tig e gu co-dhùnadh mu dheireadh.
8. Thèid iarraidh air tagraichean soirbheachail dearbhaidhean a choileanadh mus tèid an cur an dreuchd; bheir seo a-steach Sgrùdadh Foillseachadh Fiosrachaidh (chan eil cosgais ann airson seo). ’S ann air chùmhnant gun coilean sibh na dearbhaidhean seo ann an dòigh riarachail a thèid ur cur an dreuchd.

**Agallamhan Barantaichte**

Leis a’ chuairt-fhastaidh seo, tha gealltanas ann gum faigh daoine ciorramach agallamh ma choileanas iad na slatan-tomhais airson na dreuchd air a bheil iad ag amas aig ìre an iarrtais. Cha bhi fios aig a’ phannal-taghaidh cò na tagraichean a th’ air agallamh barantaichte iarraidh mus bi a’ gheàrr-liosta deiseil.

**Sgrùdadh airson Neach Freagarrach is Iomchaidh a lorg**

Nuair a thig e gu lìonadh dhreuchdan poblach, ’s e ‘neach freagarrach is iomchaidh’ cuideigin a tha freagarrach air sgàth ’s gu bheil iad a’ coileanadh feumalachdan na dreuchd, ’s an cuid ghnìomhan agus giùlain san àm a dh’fhalbh (no an-dràsta fhèin) a’ ciallachadh gu bheil iad freagarrach. Thathar air deuchainnean a thoirt a-steach aig diofar ìrean a’ phròiseis-fhastaidh airson a bhith cinnteach mu na leanas:

* gun robh giùlan an neach gu ruige seo freagarrach ris an dreuchd phoblaich air a bheil an neach ag amas
* nach eil bun-reachd na buidhne a’ cur casg air ballrachd, m.e. air sgàth clàr-eucoirean no briseadh-creideis (tuilleadh fiosrachaidh fon earrann ‘Dì-cheadachaidhean’)
* nach eil strì ann eadar com-pàirtean nach gabh a riaghladh
* gun tèid gnìomhan poileataigeach fhoillseachadh
* gu bheil aonta ann a bhith a’ cumail ri [Prionnsapalan na Beatha Poblaich ann an Alba](https://www.ethicalstandards.org.uk/code-practice-ministerial-appointments-public-bodies-scotland-march-2022-version#annex-1-the-principles-of-public-life-in-scotland)
* gu bheil dearbhadh ann gun gabh an gealltanas-ùine a choileanadh a tha a dhìth airson an dreuchd a dhèanamh.

**Tagraichean a gheibh cuireadh gu agallamh: Sgrùdadh air na Meadhanan/na Meadhanan Sòisealta**

Faodaidh am pannal-taghaidh fiosrachadh mu thagraichean a thoirt fa-near a tha ri fhaotainn gu poblach; seo fiosrachadh a thèid fhoillseachadh leis na tagraichean fhèin air na meadhanan sòisealta, no fiosrachadh sam bith a thèid a chraoladh man deidhinn anns na meadhanan, gu h-àraid air làraichean-naidheachd. Ma thèid càil sam bith a lorg far an aontaich am pannal-taghaidh gu bheil i a’ buntainn dhan dreuchd – no far am faodadh teagamh a bhith ann a thaobh dè cho freagarrach ’s a tha an tagraiche airson na dreuchd, no dè cho earbsach ’s a tha am pròiseas-fastaidh no a’ bhuidheann phoblach fhèin – thèid seo a dheasbad aig an agallamh. ’S ann le fosgailteachd agus soilleireachd a nithear beachdachadh air cùis sam bith, airson an fhìrinn a dhearbhadh. Gheibh tagraichean an cothrom freagairt a thoirt seachad mu dhragh sam bith. Thèid am fiosrachadh seo a làimhseachadh a rèir an Fhiosrachaidh mu Phrìobhaideachd a bhuineas ri lìonadh dhreuchdan poblach.

**Achd Riochdachadh nan Gnèithean air Bùird Phoblach (Alba) 2018**

Tha Riaghaltas na h-Alba ag aithneachadh na buaidh a th’ aig riaghladh na Prìomh Cùirte bhon 16mh latha dhen Ghiblean 2025 air mar a thèid dreuchdan poblach a lìonadh a rèir Achd Riochdachadh nan Gnèithean air Bùird Phoblach (Alba) 2018. Cho-dhùin a’ Phrìomh Chùirt nach eil neach aig a bheil teisteanas aithneachadh gnè slàn (GRC) – teisteanas a dh’aithnicheas gnè an neach mar bhoireannta – na “bhoireannach” a rèir Achd na Co-ionannachd 2010 no, mar an ceudna, a rèir Achd Riochdachadh nan Gnèithean air Bùird Phoblach (Alba) 2018. Thathar air stiùireadh reachdail ath-sgrùdaichte air Achd Riochdachadh nan Gnèithean air Bùird Phoblach (Alba) 2018 a dheasachadh agus fhoillseachadh. ’S e an stiùireadh ùr a thèid a chleachdadh anns a’ phròiseas-fhastaidh seo, aon uair ’s gum bi e ri fhaotainn. Tha Riaghaltas na h-Alba dealasach a thaobh urram, cothromachd agus meas a shealltainn dhan a h-uile neach, agus cuiridh sinn fàilte bhlàth air iarrtasan bhon a h-uile neach.

**Ceistean Àbhaisteach agus Freagairtean**

|  |  |
| --- | --- |
| **Cò ris am faigh mi ann an conaltradh airson bruidhinn mun dhreuchd seo?** | Nam biodh e feumail dhuibh, faodaidh sibh fios a chur gu Claire Cullen, Cathraiche a’ Phannail, Ceannard Roinn na Gàidhlig agus Albais aig Riaghaltas na h-Alba, tro bhith a’ cur post-d gu [claire.cullen@gov.scot](mailto:claire.cullen@gov.scot). |
| **Cò ris am faod mi bruidhinn ann an co-cheangal ri ciorram, airson atharrachaidhean reusanta iarraidh?** | Nach cuir sibh fios gu Sgioba nan Dreuchdan Poblach tro phost-d: [public.appointments@gov.scot](mailto:public.appointments@gov.scot).  Faodaidh daoine a tha bodhar, dall is bodhar, no a chleachdas cànan-soidhnidh Bhreatainn (BSL) fios a chur chun an sgioba tro [contactSCOTLAND-BSL](https://contactscotland-bsl.org). |
| **Tha duilgheadasan agam leis a’ phròiseas-iarrtais, cò ris am faod mi bruidhinn?** | Nach cuir sibh fios gu Sgioba nan Dreuchdan Poblach (chì sibh am fiosrachadh-conaltraidh gu h-àrd). |
| **A bheil comhairle sam bith agaibh do thagraichean a thig gu agallamhan?** | Tha. Gheibh sibh tuilleadh fiosrachaidh an seo:  [Ro-ràdh - Dreuchdan poblach: Stiùireadh - gov.scot (www.gov.scot)](https://www.gov.scot/publications/public-appointments-guide/pages/application-process/#stage2) |
| **Chan urrainn dhomh an t-agallamh a fhrithealadh gu pearsanta, am faod mi a fhrithealadh air astar?** | Faodaidh. ’S ann tro MS Teams a thèid gach agallamh a chumail. |
| **Am faigh mi airgead air ais bhuaibh às dèidh dhomh agallamh a fhrithealadh?** | ’S ann tro MS Teams a thèid gach agallamh a chumail. |
| **Dè tha ‘airidh air fastadh’ a’ ciallachadh?** | Le ‘airidh air fastadh’, thathar a’ ciallachadh gur iad an fheadhainn a thèid fhastadh a tha as dlùithe a’ coileanadh nan slatan-tomhais a thathar a’ sireadh airson dreuchd bhàn a’ Bhùird aig àm air choreigin. Thèid daoine a mheasadh a rèir na fianais a chuireas iad air adhart tron phròiseas-fhastaidh, agus a rèir toraidhean an Sgrùdaidh airson Neach Freagarrach is Iomchaidh a lorg. |
| **Dè a’ phàirt a chluicheas Coimiseanair nan Inbhean Beusach (ESC) anns a’ phròiseas-fhastaidh?** | Tha an ESC [a’ riaghladh agus a’ cumail sùil air a’ phròiseas-fhastaidh airson dreuchdan poblach a lìonadh.](https://www.ethicalstandards.org.uk/public-appointments) Tha an Coimiseanair a’ cluich pàirt ann a bhith cinnteach gun tèid na daoine fhastadh a tha airidh air, agus gun tèid dòighean-obrach cothromach a chleachdadh. Tha tuilleadh fiosrachaidh mu dhleastanas a’ Choimiseanair ri fhaotainn an seo:  [Bileag le Fiosrachadh mu Dhreuchdan Poblach | Coimiseanair nan Inbhean Beusach](https://www.ethicalstandards.org.uk/publication/public-appointments-information-leaflet) |
| **Am faod mi iarrtas a chur a-steach mur h-eil mi nam shaoranach Breatannach?** | Faodaidh. Faodaidh sibh iarrtas a chur a-steach agus faodar ur cur an dreuchd air Bùird nam Buidhnean Poblach mur h-eil sibh nur saoranach Breatannach; ge-tà, feumaidh cead laghail a bhith agaibh a bhith ag obair anns an Rìoghachd Aonaichte. |
| **An toireadh tuarastal a gheibhinn ann an dreuchd phoblach buaidh sam bith air na sochairean a tha mi a’ faighinn?** | Tha teansa ann gun toireadh. Ma ghabhas sibh dreuchd phoblach le tuarastal, dh’fhaodadh sin buaidh a thoirt air na gheibh sibh de shochairean. Bidh seo an crochadh air an t-suidheachadh phearsanta agaibh, agus bu chòir dhuibh comhairle a shireadh bho sholaraiche nan sochairean agaibh. Tha tuilleadh fiosrachaidh ri fhaotainn an seo: [Dreuchdan poblach agus sochairean sòisealta: Fiosrachadh - gov.scot (www.gov.scot)](Dreuchdan%20poblach%20agus%20sochairean%20sòisealta:%20Fiosrachadh%20-%20gov.scot%20(www.gov.scot)) |
| **Am faic am pannal-taghaidh fiosrachadh air an fhoirm-sgrùdaidh eug-samhlachd?** | Chan fhaic. Cha tèid fiosrachadh-sgrùdaidh eug-samhlachd a bheir tagraichean seachad a roinn leis a’ phannal-taghaidh. Ma chuireas tagraichean a-steach airson agallamh barantaichte, cha tèid am fiosrachadh seo a roinn leis a’ phannal-taghaidh ach a-mhàin às dèidh crìochnachadh a’ phròiseis-sgòraidh aig ìre na geàrr-liosta.  Dh’fhaodte gun tèid fiosrachadh mu atharrachaidhean reusanta (air sàilleibh ciorram) a roinn leis a’ phannal-taghaidh, feuch an tèid feumalachdan a choileanadh (m.e. ma bhios feum ann air eadar-theangadair BSL). |
| **Am feum mi seòladh puist-d agus fiosrachadh conaltraidh a thoirt seachad aig ìre an iarrtais?** | Airson feumalachdan Bun-loidhne na h-Inbhe Tèrainteachd Sgiobachd (BPSS) a choileanadh, feumaidh Riaghaltas na h-Alba a bhith comasach air dearbhadh a dhèanamh air teisteanasan nan tagraichean a chuireas iarrtas a-steach airson dhreuchdan poblach, ma thèid am moladh airson nan dreuchdan sin. Airson ’s gun gabh seo a dhèanamh, feumaidh gach tagraiche seòladh agus fiosrachadh conaltraidh a thoirt seachad aig ìre an iarrtais. Mura toir tagraichean am fiosrachadh seo seachad, thèid an t-iarrtas aca a dhiùltadh. |
| **Ciamar a thèid am fiosrachadh pearsanta agam a làimhseachadh?** | Thèid a h-uile fiosrachadh pearsanta a làimhseachadh le cùram mòr agus a rèir feumalachdan RDDC agus dìon-dàta na Rìoghachd Aonaichte. Tha tuilleadh fiosrachaidh ri fhaotainn anns an [Fhiosrachadh mu Phrìobhaideachd](https://www.jobs.gov.scot/privacy-notice#xd_co_f=OGY4OTA3NDktMTg4Ny00NzkxLWEyMGEtZTczYTAyN2EyZWYx~). |
| **Am faigh mi molaidhean air ais a thaobh an iarrtais no an agallaimh agam?** | Gheibh. Tha molaidhean rim faotainn air iarrtas. |
| **An tèid trèanadh sam bith a thoirt seachad ma thèid dreuchd a thabhann dhomh agus ma ghabhas mi i?** | Thèid. Tha pròiseas-inntrigidh agus tairgse trèanaidh aig gach Bòrd fa leth. Cuideachd, nuair a thèid daoine ùra a chur an dreuchd, gheibh iad cuireadh gu bhith an làthair aig latha-inntrigidh a thèid a chumail le Riaghaltas na h-Alba. |
| **Ma bha mi nam bhall air Bòrd mar-thà, am faod mi cur a-steach airson dreuchd a’ Chathraiche air a’ Bhòrd sin?** | Faodaidh. ’S ann suas ri 8 bliadhna a dh’fhaodas Buill-bhùird a bhith ann an aon dreuchd air Bòrd. Thathar a’ meas Cathraiche a’ Bhùird mar dhreuchd eadar-dhealaichte, mar sin faodaidh buill a th’ ann an-dràsta, no a bh’ ann roimhe, iarrtas a chur a-steach. |
| **An gabh còrr is aon dreuchd phoblach a dhèanamh aig an aon àm?** | Gabhaidh. Tha e comasach còrr is aon dreuchd phoblach a dhèanamh. Bu chòir dhuibh a bhith cinnteach gun urrainn dhuibh an ùine a tha a dhìth a chur a-steach airson dreuchd a bharrachd a dhèanamh, agus nach eil strì sam bith eadar com-pàirtean ann nach gabh a riaghladh. |
| **Nuair a thèid tagraiche a chur an dreuchd, an tèid fiosrachadh fhoillseachadh ma dheidhinn?** | Thèid. Thèid gach cur an dreuchd fhoillseachadh an seo: [Dreuchdan poblach: Brathan-naidheachd - gov.scot](https://www.gov.scot/collections/public-appointments-announcements/) (www.gov.scot)  Cuideachd, dh’fhaodte gum foillsich am Bòrd cur an dreuchd ùr air an làrach-lìn agus na h-àrd-ùrlaran meadhanan sòisealta aige fhèin. Am measg an fhiosrachaidh a thèid fhoillseachadh, bidh eachdraidh-bheatha agus fiosrachadh mu ghnìomhan poileataigeach sam bith taobh a-staigh nan 5 bliadhna a dh’fhalbh. |
| **Dè na h-inbhean-giùlain ris a bheilear an dùil bho bhuill a’ Bhùird?** | Thèid an giùlan ris a bheilear an dùil bho bhuill a’ Bhùird a mhìneachadh an seo: [Buill bhuidhnean poblach tiomnaichte: Còd-giùlain - An Dùbhlachd 2021 - gov.scot (www.gov.scot)](https://www.gov.scot/publications/model-code-conduct-members-devolved-public-bodies-2/) (bheir seo a-steach Prionnsabalan na Beatha Poblaich) |
| **Ciamar a nì mi gearan mun phròiseas leis an tèid dreuchdan poblach a lìonadh?** | Gheibh sibh tuilleadh fiosrachaidh mun phròiseas-ghearain airson dhreuchdan poblach an seo: [A’ cur iarrtas a-steach - Dreuchdan poblach: Stiùireadh - gov.scot (www.gov.scot)](https://www.gov.scot/publications/public-appointments-guide/pages/complaints-process/)  Faodaidh duine sam bith a ghabhas dragh mu dhreuchdan poblach gearan a thogail agus iarraidh gun tèid sgrùdadh neo-eisimeileach a dhèanamh air le Coimiseanair nan Inbhean Beusach.  [Pròiseas-sgrùdaidh airson dhreuchdan poblach | Coimiseanair nan Inbhean Beusach](https://www.ethicalstandards.org.uk/investigation-process-public-appointments) |

**Airson tuilleadh fiosrachaidh fhaotainn**

Nach cuir sibh fios gu Sgioba nan Dreuchdan Poblach aig Riaghaltas na h-Alba aig [public.appointments@gov.scot](mailto:public.appointments@gov.scot).

Faodaidh daoine bodhar, dall is bodhar, agus a chleachdas Cànan-soidhnidh Bhreatainn (BSL) fios a chur chun an sgioba tro [contactSCOTLAND-BSL](https://contactscotland-bsl.org).